Keskustan kansanedustaja Markku Rossi ja taiteilija Matti Kaarlejärvi rekisteröivät sunnuntaina parisuhteensa. He salasivat suhteensa kahdeksan vuotta. Matti Kaarlejärvi kertoo, mitä tapahtui parin kuukauden aikana ennen päätöstä julkistaa suhde virallisesti.

Kansanedustaja Markku Rossi (kesk) ja taitelija Matti Kaarlejärvi todistivat noin pari kuukautta sitten Suonenjoella Pohjois-Savossa sattunutta vakavaa liikenneonnettomuutta, jossa nelivuotias poika kuoli.

- Olimme Markun kanssa menossa uudella autolla hänen äitinsä luona käymään. Yhtäkkiä auto tuli meitä kohti valtavalla vauhdilla. Se viuhahti meidän ylitsemme ja törmäsi suoraan päin toista autoa. Isä ja nelivuotias poika kuolivat saman tien, Matti muistelee traagista hetkeä.

- Oli vaikeaa nähdä isoisä lastenlasten kanssa: hän oli niin tuskainen. Yritimme auttaa parhaamme mukaan auttaa. Ei siinä osannut sanoa enää yhtään mitään. Se pysäytti ajattelemaan, onko tässä mitään järkeä.

Myöhemmin onnettomuuspaikan kynttilöiden valossa Markku ja Matti alkoivat pohtia, miksi heille annettiin vielä mahdollisuus jatkaa elämäänsä.

- Vastasin Markulle: " Sen takia, että meidän on keskusteltava totuudesta itsemme kanssa " . Markku itki, Matti kertoo.

- Hän ei ole elämässään koskaan ollut oma itsensä, vaan antanut työlleen koko elämänsä. Nuorena poikana hän lähti puolueeseen ja on palvellut keskustaa 40 vuotta. Markku on tehnyt kaikkensa oman maakuntansa eteen. Mutta koskaan hän ei ole saanut olla se Markku, joka hän oikeasti on.

Kynttilöiden valossa miehet keskustelivat rehellisyydestä.

- Meidän pitäisi olla oma itsemme. Jos ihmiset eivät hyväksy meitä, annetaan sitten olla. Toinen vaihtoehto on kuolla pois - ja sitten ei voi enää sanoa mitään. Meille annettiin vielä jokin tehtävä.

Kun Markku Rossi äänesti tasa-arvoista avioliittolakia vastaan, hän sai käydä Matin kanssa kaksi yötä syvällisiä neuvotteluja.

- Sanoin Markulle, että hän on 60 vuotta täyttävä ihminen. Nyt täytyy katsoa syvemmälle. Sanoin hänelle, että en suostu enää elämään niin, että en tutustu veljiisi ja perheeseesi. Hän katsoi minua silmiin ja kysyi: " Oletko tosissasi? " Sanoin, että olen. Silloin hän sanoi, että on myös tosissaan.

Matti Kaarlejärvi saa vihdoin tehdä rehellisesti kotinsa Markku Rossin kotiin. REINO HÄMEENNIEMI

Tarja Halonen kannusti

Seuraavaksi Ylen selostaja kuvasi itsenäisyyspäivän Linnan juhlissa Matti Kaarlejärveä Markku Rossin " puolisoksi " . Markku tuohtui termistä julkisuudessa, mistä taas Matti pahoitti mielensä.

- Vaikka presidentti on aina lähettänyt minulle oman kutsun, olen halunnut mennä hänen vierellään.

Matti kertoo Tarja Halosen kannustaneen heitä moneen kertaan.

- Halonen sanoi, että voisimme toimia esimerkkinä. Nyt tuli se piste, kun presidentin kättelyssä sanottiin, että " puoliso " . Kun Halonen tuli vastaan, hän sanoi, että " nyt Savon miehet tulivat syvältä komerosta ulos " . Hän onnitteli meitä. Silloin sanoin Markulle, että nyt on keskustelun paikka.

Viikon aikana pari kävi asioita nopeassa tahdissa läpi.

- Päädyimme siihen, että olemme pari ja että haluamme virallisen parisuhteen. Haluan katsoa ihmisiä suoraan silmiin - ja myös Markku haluaa. Hän vain sanoi, että politiikka on niin raadollinen, että se syö hänet. Luulen kuitenkin, että Markku voi katsoa nyt uudelta pohjalta ihmisiä silmiin.

Matilla ei ollut mitään miesten suhteen paljastumista vastaan. Hänen mukaansa Markun poliittinen ura oli pitkään suhteen virallistamisen esteenä.

- Politiikka on raadollinen, mutta mielestäni myös politiikassa pitää olla rehellinen. Politiikassa pitäisi odottaa inhimillisyyttä ja suoraselkäisyyttä sekä sitä, että uskaltaa asettaa oman elämänsä arvioitavaksi.

Kahdeksan vuotta salassa

Matti ja Markku rekisteröivät parisuhteensa sunnuntaina parin Kuopion kodissa pidetyssä seremoniassa.

- Yritin puhua, että avoliittokin olisi hyvä, mutta Markku halusi välttämättä rekisteröidä parisuhteen tai mennä naimisiin. Nyt olemme sellaisessa suhteessa, joka on Markun kokeman mukaan parisuhde.

Matti iloitsee siitä, että sälekaihtimet on viimein nostettu ylös. Hän kertoo tavanneensa ensimmäisen kerran Markun veljet.

- Kahdeksan vuotta - ja nyt vasta kohtasimme aikuisina ihmisinä toisemme. Se lämpö, joka heistä huokui. Olen ollut Markun rinnalla, mutta ei ole ollut helppo olla julkisuudessa, koska ei ole koskaan saanut olla oikeasti läsnä.

Sunnuntaina Matti sai vihdoin todeta vieraille, että Kuopion koti on hänenkin kotinsa.

- Mieti, miltä tuntuu asua kahdeksan vuotta Kuopiossa, minne olisin halunnut tehdä kodin itselleni. Aina on tarvinnut pitää niin sanotusti sälekaihtimia kiinni. Ovessa ei ole saanut olla minun nimeäni. Itku siinä pääsi monta kertaa. Hissillä ylimpään kerrokseen, minne ei saa astua omilla avaimillaan kuin omaan kotiinsa.

- Naapurit tiesivät kyllä, mutta siitä puuttui suoruus. Se häiritsi minua paljon, kyyneleet tulivat usein silmiini.

Nyt Matti on vilpittömän iloinen ja onnellinen. Parisuhteen rekisteröinti oli hänelle iso asia.

- Tunsin tänään aamulla, että minulle on tullut sellainen sisäinen rauha. Ilo on palannut takaisin elämään. Parisuhteemme rekisteröinti palautti uskoni siihen, että ihminen saa olla oman totuutensa kanssa avoin ihmisten edessä.

He eivät hyväksy ikinä

Kansan reaktiot Matin ja Markun suhteen rekisteröintiin ovat olleet kahdenlaisia.

- Ihmiset iloitsevat siitä, sillä he tietävät, että tämä ei ole ollut meille kummallekaan helppoa. Olen ollut äärettömän hämmentynyt palautteen vyörystä, kaukaisetkin ystävät ovat lähestyneet. Olen kymmenen vuoden aikana käynyt läpi kovan elämänkoulun, ja Markku on koko ajan tukenut minua elämän vaikeuksissa.

Matin mukaan monet Markku Rossin vaalityötä tehneet tukijat eivät hyväksy miesten parisuhdetta.

- Monet heistä ovat nyt ilmoittaneet hänelle, että poliittinen yhteistyö ja 20 vuoden ystävyys loppui tähän. He eivät tule ikinä hyväksymään Markun suhdetta. Markku sanoi, että hän tiesi jo etukäteen, että osa keskustalaisista ei tule hyväksymään miesten välistä suhdetta.

Tämä on Matin mielestä " rajua ja epäreilua " . Sen sijaan monet nuoret naiset ovat tulleet halailemaan heitä kadulla ja onnitelleet.

Paljon syyllisyyttä

Matti ja Markku ovat kumpikin syntyneet 1950-luvulla.

- Kun aloitin teatterialalla ja kuultiin, että minulla taipumusta tällaiseen, jouduin tekemään kaksin verroin töitä, jotta minut hyväksyttiin. Minun oli oltava paras, jotta se unohdettaisiin. Sama se on poliitikoilla: joutuu hyväksymään kaiken painostuksen ja ilkeydet, Matti muistelee.

- Olemme käyneet yhteiskunnassa läpi kaikki vaiheet. Yhdessä vaiheessa meidänlaisemme olivat sairaita. Olen kokenut paljon syyllisyyttä. Meiltä on vaatinut valtavia ponnistuksia siihen, että pääsee tämän päivän nuoren tasolle. He saavat itse valita.

Matti sanoo, että valheen kanssa eläminen syö ihmistä.

- Koskaan ei pysty kehittymään siihen, mitä haluaisi. Olemme ottaneet Markun kanssa teemaksi, että totuuden henki on se, minkä kanssa jo 60-vuotiaan on pystyttävä elämään.

Matti kiittelee laajan ystäväjoukkonsa tukea vuosien varrella.

- Tässä yhteiskunnassa pitää olla kaikille tilaa, niin ulkomaalaisille kuin meillekin. Nyt joudun henkilökohtaisesti pohtimaan entistä enemmän sitä, mitä teen. On oltava arvokas, kun kannan tätä asiaa ja perhettä. Arvostan sitä, että Suomessa on tällaiseen mahdollisuus.

Matti toimii Ranuan kunnanvaltuustossa ja on ollut seurakunnan valtuustossa.

- Paine on kova. Voi olla se, mikä on, mutta jos astuu tietyn rajan yli, sinulle laitetaan portit eteen. Enää ei ole mahdollista edistyä omassa työssään, vaan sinua vähätellään.

Sisäinen rauha

Matti rakastui 16-vuotiaana naiseen.

- Löysin seksuaalisuuteni nuorenamiehenä, ja hän tuli raskaaksi. Meille tuli mahtava poika. Olimme nuoria ja alaikäisiä, jolloin suku pakotti meidät naimisiin. Presidentti Kekkonen antoi meille erityisluvan. Liitosta syntyi kaksi lasta, mistä olen nyt äärimmäisen onnellinen. Ilman heitä olisin tyhjän päällä.

Matti on Markun kanssa onnellinen. Hän perustelee, että Markku antaa hänen olla juuri sellainen kuin hän on.

- Hän ei ole koskaan syyttänyt minua, vaikka en ole kultapoika. Olen ollut raadollinen omassa elämässäni. Hän ei ole koskaan tuominnut minua, vaan kysynyt, miten menemme eteenpäin ja ratkaisemme tämän yhdessä, Matti kuvailee miestään.

- Politiikka on tehnyt Markusta sellaisen, että hän haluaa aina keskustella. Hän on luotettava kaikissa asioissa, mikä on minulle tärkeää.

Matti kehuu Markkua: tämä on hänen lastenlastensa " paras kaveri ja ruoanlaittaja " .

- Markku aina komentaa, että kengät pitää olla rivissä. Jos saamme olla tällaisessa rakkaudessa, se on valtava lahja. Näin pitkän matkan olemme käyneet läpi, jotta uskallamme 60-vuotiaina olla oma itsemme. Jos tämä meidän tarinamme auttaisi muita ihmisiä. Kipu ja tuska - vaatii paljon löytää sisäinen rauha itselleen.